2002/341/EY: Komission päätös, tehty 3 päivänä toukokuuta 2002, päätöksen 2001/296/EY muuttamisesta eräille kotieläiminä pidetyille lihansyöjille annettavien raivotautirokotteiden tehokkuustarkastuksia tekemään hyväksyttyjen laboratorioiden luettelon osalta (ETA:n kannalta merkityksellinen teksti) (tiedoksiannettu numerolla K(2002) 1584)



Virallinen lehti nro L 117 , 04/05/2002 s. 0013 - 0014



Komission päätös, tehty 3 päivänä toukokuuta 2002, päätöksen 2001/296/EY muuttamisesta eräille kotieläiminä pidetyille lihansyöjille annettavien raivotautirokotteiden tehokkuustarkastuksia tekemään hyväksyttyjen laboratorioiden luettelon osalta (tiedoksiannettu numerolla K(2002) 1584) (ETA:n kannalta merkityksellinen teksti) (2002/341/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon raivotaudin vastaisten rokotteiden tehokkuutta mittaavien serologisten valvontatestien standardoinnissa tarvittavien arviointiperusteiden vahvistamisesta vastaavan erityislaitoksen nimeämisestä 20 päivänä maaliskuuta 2000 tehdyn neuvoston päätöksen 2000/258/EY(1) ja erityisesti sen 3 artiklan, sekä katsoo seuraavaa: (1) Eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa siltä osin, kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset, 13 päivänä heinäkuuta 1992 annetussa neuvoston direktiivissä 92/65/ETY(2), sellaisena kuin se on viimeksi muutettuna komission päätöksellä 2001/298/EY(3), säädetään vaihtoehtoisesta järjestelmästä, jolla korvataan tiettyjen kotieläiminä pidettyjen lihansyöjien karanteeni tuotaessa näitä eläimiä raivotaudista vapaisiin jäsenvaltioihin. Järjestelmässä edellytetään, että virallisesti hyväksytyt laboratoriot valvovat rokotteiden tehokkuutta vasta-aineita titraamalla. (2) Päätöksellä 2000/258/EY Ranskassa Nancyssa sijaitseva AFSSA-laboratorio nimettiin laitokseksi, joka vastaa näitä tarkastuksia tekevien laboratorioiden hyväksymiseksi tarvittavista pätevyystestauksista. (3) Laboratorioiden valtuuttamiseksi tekemään eräille kotieläiminä pidetyille lihansyöjille annettujen raivotautirokotteiden tehokkuustarkastuksia 29 päivänä maaliskuuta 2001 tehdyssä komission päätöksessä 2001/296/EY(4), sellaisena kuin se on muutettuna päätöksellä 2001/808/EY(5), vahvistetaan luettelo jäsenvaltioiden hyväksytyistä laboratorioista. (4) Saksan, Ranskan ja Italian esittämän pyynnön ja Nancyn AFSSA-laboratorion suorittamassa pätevyystestissä saadun hyvän tuloksen perusteella on aiheellista lisätä uusia laboratorioita näiden kolmen jäsenvaltion luetteloon. (5) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Muutetaan päätöksen 2001/296/EY liite tämän päätöksen liitteen mukaisesti. 2 artikla Tämä päätös on osoitettu kaikille jäsenvaltioille. Tehty Brysselissä 3 päivänä toukokuuta 2002. Komission puolesta David Byrne Komission jäsen (1) EYVL L 79, 30.3.2000, s. 40. (2) EYVL L 268, 14.9.1992, s. 54. (3) EYVL L 102, 12.4.2001, s. 63. (4) EYVL L 102, 12.4.2001, s. 58. (5) EYVL L 305, 22.11.2001, s. 30. LIITE Muutetaan päätöksen 2001/296/EY liite seuraavasti: 1) Lisätään seuraavat kohdat Saksaa koskevaan luetteloon: "4. Landesveterinär und Lebensmitteluntersuchungsamt Sachsen Anhalt Außenstelle Stendal Haferbreiter Weg 132-135 D - 39576 Stendal 5. Staatliches Veterinäruntersuchungsamt Zur Taubeneiche 10-12 D - 59821 Arnsberg 6. Institut für epidemiologische Diagnostik Bundesforschungsanstalt für Viruskrankheiten der Tiere Seestraße 155 D - 16868 Wusterhausen". 2) Lisätään seuraava kohta Ranskaa koskevaan luetteloon: "4. Laboratoire départemental d'analyses du Pas-de-Calais Parc des Bonnettes 2, rue du Genévrier F - 62022 Arras Cedex". 3) Lisätään seuraava kohta Italiaa koskevaan luetteloon: "3. Istituto Zooprofilattico Sperimentale del Lazio e della Toscana Via Appia Nuova 1411 I - 00178 Roma Capannelle".